वाळपयः दोन वर्सां सावन बंद आशिल्ली प्रज्ञासोद परिक्षा अंदूंच्यान परतून सुरू करपाचो कला आनी संस्कृती खात्याचो यत्न आसा. तातूंत व्हड संख्येन भुरग्यांनी वांटो घेवचो, असो उलो कला आनी संस्कृती संचालनालयाचे उपसंचालक अशोक परब हांणी सांगलें.
 स्वरसंगम सत्तरी वतीन सत्तरी म्हालांतल्या शालेय पांवड्याचेर आयोजीत केल्ल्या बाल संगीत संमेलनाच्या उक्तावण सुवाळ्यांत उलयताले. ठाणेच्या पंचायत सभाघरांत ह्या संमेलनाचें आयोजन केल्लें. ह्या वेळार तांचे वांगडा माचयेर कला आनी संस्कृती संचालनालयाच्या संगीत विभागाची मुखेली सानिष्का पेडणेंकार, ठाणेची सरपंच सरिता गांवकार, ठाणे सरकारी माध्यमीक विद्यालयाचे मुख्याध्यापक काशिनाथ नायक, सत्तरी पत्रकार संघाचे अध्यक्ष उदय सावंत, स्वर संगम सत्तरी संस्थेचे अध्यक्ष लक्ष्मण गांवस, संमेलनाच्या आयोजन समितीचे कार्याध्यक्ष उत्तम गांवकार आनी समाज वावुरपी झिलू गांवकार हाजीर आशिल्ले.
 ल्हान भुरग्यांक तांचे आवडीचे कलेंत उर्बा दिवप खूब गरजेचें आसा. कला आनी संस्कृती खात्यान 2000 त कला शिक्षकांची भरती केली. ते उपरांत भुरग्यांक शालेय पांवड्याचेर संगिताचें धडे दिवपाची प्रक्रिया सुरू जाली. संगीत शिक्षकांनी ह्या मळाचेर सक्षम जावप गरजेचें आसा, अशें परब हांणी सांगलें.
 भुरग्यां मदीं व्हड व्हड आकलन शक्त आसता. ताका लागून तांचे मदीं संगिताची आवड निर्माण जाली जाल्यार तांचो फुडार खोशयेचो जावपाक शकता. सत्तरी म्हालांत बाल संगीत संमेलनाचें आयोजन करून भुरग्यांक ह्या मळाचेर उर्बा दिवपाचो वावर खऱ्यांनीच तोखणाय करपा सारको आसा. भुरग्यांनी संगीत कला आत्मसात करचे खातीर नेमान रियाज करप गरजेचें आसा, अशें किर्तनकार आनी शिक्षक विवेकबुवा जोशी हांणी सांगलें.
 ह्या वेळार माचये वयल्या मानेस्तांनी विचार मांडले. ह्या वेळार संगीत मळाचेर भुरग्यांक नेमान उर्बा दिवपी झिलू गांवकार हांचो आयोजन समिती वतीन भोवमान केलो.
 लक्ष्मण गांवस हांणी प्रास्तावीक केलें. सचीन जोशी हांणी सुत्रसंचालन केलें जाल्यार उत्तम गांवकार हांणी उपकार मानले.
 बाल संमेलनांत रोहिणी वझे आनी स्वतेजा कुंभार (गायन), आर्यन गांवकार, अनीश गाडगीळ, अथर्व गाडगीळ, सोहम वझे, आनी चिन्मय राणे (तबला वादन). सिद्धी पर्येकार आनी विश्वेश्वर राणे (पेटी वादन), मुग्धा वझे, श्रेया च्यारी, नव्या गावस, श्रृती सावर्शेंकार, देवराज हरिजन (उपशास्त्रीय गायन) हांणी वांटो घेतलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 